CELEX: 32016D1231
Language: da
Date: 2016-07-18 00:00:00
Title: Rådets afgørelse (EU) 2016/1231 af 18. juli 2016 om den holdning, der skal indtages på vegne af Den Europæiske Union i det blandede udvalg nedsat ved den regionale konvention om pan-Euro-Middelhavsregler for præferenceoprindelse hvad angår Georgiens anmodning om at blive kontraherende part i denne konvention

28.7.2016   
            
            
               DA
            
            
               Den Europæiske Unions Tidende
            
            
               L 202/24
            
         RÅDETS AFGØRELSE (EU) 2016/1231
   af 18. juli 2016
   om den holdning, der skal indtages på vegne af Den Europæiske Union i det blandede udvalg nedsat ved den regionale konvention om pan-Euro-Middelhavsregler for præferenceoprindelse hvad angår Georgiens anmodning om at blive kontraherende part i denne konvention
   RÅDET FOR DEN EUROPÆISKE UNION HAR —
   under henvisning til traktaten om Den Europæiske Unions funktionsmåde, særlig artikel 207, stk. 4, første afsnit, sammenholdt med artikel 218, stk. 9,
   under henvisning til forslag fra Europa-Kommissionen, og
   ud fra følgende betragtninger:
   
               (1)
            
            
               Den regionale konvention om pan-Euro-Middelhavsregler for præferenceoprindelse (1) (»konventionen«) trådte i kraft den 1. december 2012.
            
         
               (2)
            
            
               Artikel 5, stk. 1, i konventionen fastsætter, at en tredjepart kan blive kontraherende part i konventionen, såfremt kandidatlandet eller -territoriet har en frihandelsaftale, som indeholder præferenceoprindelsesregler, i kraft med mindst én af de kontraherende parter.
            
         
               (3)
            
            
               Georgien indgav den 23. september 2015 en skriftlig anmodning om tiltrædelse af konventionen til depositaren for konventionen.
            
         
               (4)
            
            
               Georgien har en frihandelsaftale i kraft med to af de kontraherende parter i konventionen, nemlig Unionen og Republikken Tyrkiet, og opfylder den betingelse, der er fastsat i konventionens artikel 5, stk. 1, for at blive en kontraherende part.
            
         
               (5)
            
            
               I henhold til konventionens artikel 4, stk. 3, litra b), træffer det ved konventionen nedsatte blandede udvalg (»Det Blandede Udvalg«), afgørelse om opfordringer til tredjeparter om at tiltræde konventionen.
            
         
               (6)
            
            
               Den holdning, som Unionen skal indtage i Det Blandede Udvalg, bør derfor baseres på det udkast til afgørelse, der er knyttet til nærværende afgørelse —
            
         VEDTAGET DENNE AFGØRELSE:
   Artikel 1
   Den holdning, som skal indtages på vegne af Den Europæiske Union i Det Blandede Udvalg, der er nedsat ved den regionale konvention om pan-Euro-Middelhavsregler for præferenceoprindelse, hvad angår Georgiens anmodning om at blive kontraherende part i konventionen, baseres på Det Blandede Udvalgs udkast til afgørelse, som er knyttet til denne afgørelse.
   Unionens repræsentanter i Det Blandede Udvalg kan vedtage mindre tekniske ændringer af udkastet til afgørelse, uden at Rådet vedtager yderligere afgørelser.
   Artikel 2
   Denne afgørelse træder i kraft på dagen for vedtagelsen.
   
      Udfærdiget i Bruxelles, den 18. juli 2016.
      
         
            På Rådets vegne
         
         G. MATEČNÁ
         
            Formand
         
      
   
   
      (1)  EUT L 54 af 26.2.2013, s. 4.
   
      UDKAST
      AFGØRELSE Nr. … VEDTAGET AF DET BLANDEDE UDVALG UNDER DEN REGIONALE KONVENTION OM PAN-EURO-MIDDELHAVSREGLER FOR PRÆFERENCEOPRINDELSE
      af …
      hvad angår Georgiens anmodning om at blive kontraherende part i den regionale konvention om pan-Euro-Middelhavsregler for præferenceoprindelse
      DET BLANDEDE UDVALG HAR —
      under henvisning til den regionale konvention om pan-Euro-Middelhavsregler for præferenceoprindelse (1), og
      ud fra følgende betragtninger:
      
                  (1)
               
               
                  Artikel 5, stk. 1, i den regionale konvention om pan-Euro-Middelhavsregler for præferenceoprindelse (»konventionen«) fastsætter, at en tredjepart kan blive kontraherende part i konventionen, såfremt kandidatlandet eller -territoriet har en frihandelsaftale, som indeholder præferenceoprindelsesregler, i kraft med mindst én af de kontraherende parter.
               
            
                  (2)
               
               
                  Georgien indgav den 23. september 2015 en skriftlig anmodning om tiltrædelse af konventionen til depositaren for konventionen.
               
            
                  (3)
               
               
                  Georgien har en frihandelsaftale med to af de kontraherende parter i konventionen, nemlig Den Europæiske Union og Republikken Tyrkiet, og opfylder den betingelse, der er fastsat i konventionens artikel 5, stk. 1, for at blive en kontraherende part.
               
            
                  (4)
               
               
                  I henhold til konventionens artikel 4, stk. 3, litra b), træffer Det Blandede Udvalg afgørelse om opfordringer til tredjeparter om at tiltræde konventionen,
               
            VEDTAGET DENNE AFGØRELSE:
      Artikel 1
      Georgien opfordres til at tiltræde den regionale konvention om pan-Euro-Middelhavsregler for præferenceoprindelse.
      Artikel 2
      Denne afgørelse træder i kraft på dagen for vedtagelsen.
      
         Udfærdiget i …
         
            
               På Det Blandede Udvalgs vegne
            
            
               Formanden
            
         
      
      
         (1)  EUT L 54 af 26.2.2013, s. 4